**Príloha č. 4.**

**Stanovisko Univerzity Pavla Jozefa Šafárika v Košiciach k podrobnému vyhodnoteniu oblasti výskumu** **Filozofickej fakulty**

v rámci komplexnej akreditácie činností vysokej školy § 84 ods. 4 písm. d zákona o vysokých školách

UPJŠ akceptuje výsledky hodnotenia výskumu na jej Filozofickej s výnimkou týchto oblastí výskumu:

1. Oblasť výskumu: **1. Pedagogické vedy, Číslo žiadosti: 219/2014-AK / #1150353**

**Atribút výstupov:**

**P1 výstupy: 7,0,0,14**

**P1 profil: 35,0,0,65**

**P1 hodnotenie: C**

**Stanovisko:** Atribút výstupov za oblasť výskumu 1. Pedagogické vedy nezodpovedá kvalite predložených publikačných výstupov.

**Odôvodnenie:** Predložené sú výstupy z kategórie AAA, ADC, ADD, pričom 76 % výstupov je z kategórie ADC = Vedecké práce v zahraničných karentovaných časopisoch. Spoluautorkou takmer 70 % týchto výstupov bola prof. O. Orosová, vzhľadom na to, že ide o výstupy z projektov, ktorých menovaná bola zodpovednou riešiteľkou a Akreditačná komisia posudzovala jej výstupy v rámci vymenovacieho konania v odbore Pedagogická, poradenská a školská psychológia.

**Preto zaradenie 65 % výstupov do kategórie „D“ Akreditačnou komisiou nezodpovedá kvalite predložených publikácií a nie je v súlade s predchádzajúcim stanoviskom AK, ktorá nespochybnila to, že predložené publikácie prof. O. Orosovej sú v odbore Pedagogická, poradenská a školská psychológia.** Význam uvedeného odboru pri posudzovaní oblasti výskumu Pedagogické vedy je nespochybniteľný. Tzn., že publikácie spĺňajú podmienky určené pre výskum v danej oblasti hodnotenia.

Predmetom diskusie môžu byť iba dve predložené publikácie (z toho jedna v ADC) dr. J. Benku, ktorý sa venoval skúmaniu kvality života ľudí s chronickým ochorením. Uvedené publikácie sme predložili v presvedčení, že výskum danej témy bude v OV Pedagogické vedy nespochybniteľný kvôli dôležitosti poznania psychologických zvláštností výskumne potvrdených relevantných faktorov sociálnych zdrojov školskej úspešnosti a zdravia školákov, ku ktorým dospelí so špecifickými potrebami určite patria. To, že nešlo výskum, ktorý by nebol relevantný pre príslušnú oblasť, potvrdzuje aj následná vedeckovýskumná činnosť dr. J. Benku, ktorá je dostupná v prehľade publikačných činností na webovej stránke UK UPJŠ v Košiciach a ktorá je zameraná na ďalšie skúmanie psychologických mechanizmov relevantných pre kvalitu života a ukazovatele mentálneho zdravia vysokoškolákov.

**Nekonzistentnosť vyhodnotenia OV 1 Pedagogické vedy na FF UPJŠ dokazuje aj hodnotenie atribútu ocenenia P3. Profil citácií je v kategórií „A”, tzn., že väčšina citácií je v kategórii A**.

**Záver:** **V oblasti výskumu Pedagogické vedy navrhujeme preradiť hodnotenie atribútu výstupov (P1) do vyššej kategórie.**

1. Oblasť výskumu **Humanitné vedy**: **Číslo žiadosti: 219/2014-AK / #1150355**

**Atribút výstupov:**

**P1 výstupy: 17,11,1,0**

**Atribút prostredia (P2)**

**P2 b) IKB: D**

**Stanovisko:** Za neprijateľné považujeme v rámci atribútu výstupov (P1) v porovnaní s pôvodným návrhom, v ktorom všetky publikácie (29) boli zaradené do kategórie A, odsunutie 11 výstupov do kategórie B a 1 do kategórie C (s výsledným hodnotením A–), pričom hodnotenie kvality výstupov (citáciami) – atribút ocenenia (P3) – sa hodnotí ako A.

Rovnako za neprijateľné považujeme hodnotenie indexu kvality IKB ako D.

**Odôvodnenie:** Výstupy predložené na hodnotenie majú zásadný význam pre rozvoj príslušných vedných oblastí vo filozofii (prof. V. Leško, doc. E. Andreanský, doc. M. Mičaninová a ich výskumný kolektív), vo filologických disciplínach (prof. P. Stekauer, prof. J. Sabol, prof. J. Zimmermann, doc. F. Šimon a ich výskumné tímy) a v literárnej vede (prof. J. Gbúr, doc. M. Andričík et al.). 14 štúdií bolo publikovaných v karentovaných časopisoch, 3 monografické práce vyšli vo významných zahraničných vydavateľstvách.

Intenzívny medzinárodný ohlas (najmä v českom a poľskom filozofickom prostredí) zaznamenali práce z oblasti filozofie, z oblasti lingvistiky (celosvetové výskumy prof. Stekauera a jeho výskumného tímu v derivatológii; výsledky výskumu pracovníkov Laboratória experimentálnej fonetiky a komunikácie FF UPJŠ prof. J. Sabola a prof. J. Zimmermanna a ich bádateľského tímu, ktorí zaviedli svetovo unikátnu metódu waveletovej analýzy akustického signálu v oblasti experimentálnej fonetiky; obidvaja pracovníci v rámci projektu APVV spolupracujú s Klinikou onorinolaryngológie Lekárskej fakulty UPJŠ/s Fakultnou nemocnicou L. Pasteura v Košiciach a medzinárodne s Otorinolaryngologickou klinikou v Berne; uvedení pracovníci vo funkcii predsedu a vedeckého tajomníka vedú vrcholný medzinárodný výskumný orgán – Medzinárodnú komisiu pre fonetiku a fonológiu slovanských jazykov pri Medzinárodnom komitéte slavistov), interdisciplinárne koncipované výsledky výskumu F. Šimona a jeho spolupracovníkov v oblasti anatomickej terminológie a zásadné výskumné výsledky v literárnej vede (prof. J. Gbúra v široko koncipovanom komparatívnom výskume literatúry obdobia realizmu, doc. M. Andričíka v teórii umeleckého prekladu a i.).

Fakt, že 4 monografické práce vyšli vo Vydavateľstve UPJŠ, vyplýva zo skutočnosti, že ide o výsledky riešenia grantových projektov; vydanie týchto prác garantuje pracovisko riešiteľov týchto projektov v spolupráci s tlačiarňou Equilibria, úspešnou v rámci verejného obstarávania.

**Záver:** **V oblasti výskumu 2. Humanitné vedy navrhujeme v rámci atribútu výstupov (P1) preradiť vybrané publikácie do vyššej kategórie. Rovnako do vyššej kategórie navrhujeme preradiť hodnotenie podľa indexu kvality IKB v atribúte prostredia (P2).**

1. Oblasť výskumu: **3. Historické vedy a etnológia, číslo žiadosti 219/2014-AK / #1150356**

**Atribút prostredia (P2)**

**P2 a) počet absolventov: 5**

**P2 a) výstupy absolventov: 0,0,5,0**

**P2 a) hodnotenie: D**

**Stanovisko:** Za neprijateľné považujeme preradenie všetkých výstupov absolventov doktorandského štúdia do kategórie C v atribúte prostredia (P2).

**Odôvodnenie:** Z piatich vykázaných výstupov boli štyri publikované v renomovanom interdisciplinárnom časopise Človek a spoločnosť, ktorý vydáva SAV a ktorý je evidovaný v databázach ERIH PLUS, EBSCO, Copernicus Index, CEEOL, CEJSH a DOAJ. Najmä databázu ERIH PLUS považujeme za kľúčovú, pretože v našej oblasti výskumu sú časopisy registrované v SCOPUS, WoS alebo karentované časopisy ojedinelé a v celosvetovom meradle je v nich publikovaných len okolo 15 % všetkých výstupov. Táto skutočnosť bola rozhodujúcim kritériom výberu výstupov. Iné transparentné kritériá neboli pracovnou skupinou zverejnené.

**P2 b) IKA: 2.13**

**P2 b) IKA hodnotenie: A**

**P2 b) IKB: D**

**P2 b) IKB: D**

**Stanovisko:** Za nelogické považujeme hodnotenie kvality zamestnancov podľa indexu kvality IKB na úrovni D (dokonca pri hodnotení IKA na úrovni A).

**Odôvodnenie:** V hodnotenom období vykazujeme štyroch tvorivých pracovníkov, z ktorých jeden je profesor a DrSc., všeobecne akceptovaná osobnosť, člen vedeckých rád na Slovensku i v zahraničí, člen odborných komisií, nositeľ celého radu ocenení atď., a druhou je renomovaná archeologička pred obhajobou DrSc., s publikáciami a citáciami v zahraničných karentovaných časopisoch, spolupracovníčka UNESCO atď. Ďalším z tvorivých pracovníkov je renomovaná historička, ktorá doteraz publikovala 5 štúdií v karentovanom časopise a pravidelne zaznamenáva ohlasy na svoje práce v zahraničí.

**Záver:** **V oblasti výskumu 3. Historické vedy a etnológia navrhujeme preradiť hodnotenie výstupov absolventov doktorandského štúdia v atribúte prostredia (P2) do vyššej kategórie. Rovnako do vyššej kategórie navrhujeme preradiť hodnotenie kvality zamestnancov podľa indexu kvality IKB.**